SATรายได้เข้าเป้ารถแย่แค่ไตรมาส2
สมบูรณ์ แอ๊ดวานซ์ฯ แย้มคำสั่งซื้อชิ้นส่วนรถยนต์กลับมาแล้วตั้งแต่ มิ.ย.เป็นต้นไป คาดทั้งปีนี้ไทยผลิตรถยนต์เข้าเป้า 1.8 ล้านคัน
10 ส.ค. 2554

สมบูรณ์ แอ๊ดวานซ์ฯ แย้มคำสั่งซื้อชิ้นส่วนรถยนต์กลับมาแล้วตั้งแต่ มิ.ย.เป็นต้นไป คาดทั้งปีนี้ไทยผลิตรถยนต์เข้าเป้า 1.8 ล้านคัน
นายยงเกียรติ์ กิตะพาณิชย์ กรรมการบริษัท สมบูรณ์ แอ๊ดวานซ์ เทคโนโลยี (SAT) ผู้ครองส่วนแบ่งผลิตเพลาข้างรถยนต์ 85% ในประเทศนำเสนอข้อมูลว่า ปีนี้คาดว่ายอดผลิตรถยนต์ในไทยจะผลิตได้ 1.8 ล้านคันตามเป้าหมายเดิมที่ตั้งไว้ ไม่ได้ลดลง 10% ตามที่สถาบันยานยนต์ให้ข้อมูล โดยบริษัทได้ตรวจสอบข้อมูลล่าสุดจากผู้ผลิตเมื่อ 1-2 สัปดาห์ที่ผ่านมา
นายยงเกียรติ์ กล่าวว่า ได้รับคำยืนยันจากผู้ผลิตรถยนต์ที่ญี่ปุ่นว่าจะกลับมาผลิตเหมือนเดิม โดยโตโยต้าในญี่ปุ่นจะกลับมาผลิตเดือน มิ.ย. ส่วนในไทยกลับมาผลิตตั้งแต่วันที่ 23 พ.ค. จำนวนเท่าเดิม 5 วันต่อสัปดาห์ จาก 3 วันหลังเกิดสึนามิ และจะกลับมาผลิต 2 กะต่อวันส่วนในเดือน ส.ค. จะผลิต 100% เท่าช่วงต้นปีก่อนเกิดสึนามิ
ทางด้านนิสสันในไทยจะกลับมาผลิตปกติเดือน มิ.ย. บริษัท ฮอนด้าก.ย. ส่วนอีซูซุ และโรงงานออโต้อัลลายแอนซ์ ประเทศไทย (AAT) จะเริ่มกลับมาผลิตฟอร์ดและมาสด้าเดือน ก.ค.
“ผมเชื่อว่าผลจากสึนามิที่ญี่ปุ่นจะกระทบยอดผลิตรถยนต์ไตรมาส 2 เพียงไตรมาสเดียว โดยกระทบหนักสุดในเดือน พ.ค. หลังจากนั้นคำสั่งซื้อจะกลับมาในปริมาณที่สูงขึ้น แม้ว่าเดือน เม.ย. จะชะงัก แต่เดือน มิ.ย.คำสั่งซื้อจะทยอยกลับมา”
นายยงเกียรติ์ กล่าวว่า ยอดผลิตรถยนต์เดือน เม.ย. หายไป 3 หมื่นคัน เดือน พ.ค. หายไป 5 หมื่นคัน เดือน มิ.ย. หายไป 2 หมื่นคัน รวมแล้วกระทบทั้งหมด 1 แสนคัน แต่จะฟื้นตัวในไตรมาส 3 และไตรมาส 4 จำนวน 1-2 แสนคัน ทำให้ทั้งปีการผลิตเท่าเดิมที่ประมาณการไว้ 1.8 ล้านคัน ส่งผลให้ SAT ยังคงประมาณการเดิมว่ายอดขายทั้งปีจะเติบโต 12-15% จากปี 2553 มากกว่าอุตสาหกรรม และเชื่อว่าจะรักษาอัตรากำไรขั้นต้นไว้ได้ไม่ต่ำกว่า 20% แม้ว่าค่าแรงงานจะปรับขึ้นแต่บริษัทได้เพิ่มประสิทธิภาพในการผลิตมากขึ้น โดยการใช้เครื่องจักรทดแทนกำลังคน ไม่มีการเพิ่มคน